Սկսվում է Երկրորդ աշխարհամարտը, և Հ. Մնացականյան երիտասարդ մտավորականը հագնում է զինվորական համազգեստ: Տուն է վերադառնում 1946 թվականին` կապիտանի ուսադիրներով: Անցնելով Ռումինիան, Բուլղարիան, Հարավսլավիան, Հունգարիան, Ավստրիան` պատերազմի հաղթական ավարտին հասնում է Բեռլին` ֆաշիզմի որջը: Պարգևատրվում է «Կարմիր աստղի» շքանշանով, «Կովկասի պաշտպանության», «Բուդապեշտի ազատագրման», «Մարտական ծառայությունների համար», «Բելգրադի ազատագրման», այնուհետև «Աշխատանքային բարեխղճության համար» և այլ մեդալներով: